text: Glæde over fremgang på universitet
  07 juli 2012 kl. 09.07
  Sønderborgs borgmester glæder sig over den større søgning til SDU.
  Syddansk Universitet i Sønderborg har større søgning end nogensinde. Der er 26 procent flere ansøgere til campus i Sønderborg end sidste år og hele 29 % flere studerende, som har Sønderborg som deres 1. prioritet.
  - Det er utrolig godt for landsdelen, at SDU Sønderborg lykkes som et campus, unge gerne søger til. De endnu flere studerende er med til at udvikle byens studiemiljø på en rigtig god måde, og det sætter fokus på byrådets arbejde på at skabe rammer for unge, som gør det endnu mere interessant at bo og arbejde i området efter studierne. Jeg glæder mig derfor også især over, at de unge har fået øjnene op for ingeniørstudierne, for det er ingeniørerne vi mangler, udtaler borgmester Aase Nyegaard i den pressemeddelelse.
  